**PRACOVNÝ LIST pre birmovancov**

3.8. Manželstvo.

**Doplň chýbajúce slová:**

1. Boh je láska, preto aj človek má v sebe túžbu a potrebu ...................... a byť milovaný.
2. ........... a ................ sú obrazom živého Boha. Boh ich spojil v jedno.................. .
3. Božie slovo hovorí mužovi *„nech miluje svoju manželku ako ...............**samého“* a žene *„nech si ctí ...............“* (Ef 5,33)
4. Láska je .......................... vôle, nie cit.
5. Sviatosť manželstva je posväcujúcim ................... hlbokého priateľstva muža a ženy.
6. Intímny život v manželstve je výrazom .............. sebadarujúcej lásky.
7. Manželstvo je obrazom vzťahu medzi Kristom a .......................... .

**Zamyslenie:**

Milovať a byť milovaný – najhlbšia túžba každého človeka. Z čoho pramení táto túžba? Hoci máš túto túžbu v sebe, umeniu milovať a byť milovaný sa budeš učiť celý život. Od koho sa môžeš učiť milovať? Máš nejaký vzor dobrého a pekného manželstva? Môže ťa učiť tomuto umeniu aj Ježiš? Ako? Napr. Ef 5,33

Zaľúbenosť a láska. Je medzi tým rozdiel? Napíš, aký?

V manželstve ako v každom vzťahu prichádzajú hádky, osamotenosť. Účinnými nástrojmi na ťažkosti v manželstve sú komunikácia, modlitba, schopnosť povedať odpusť, prepáč, ďakujem, ľúbim ťa. Vieš povedať prepáč? Ďakujem. Ľúbim ťa? Ako je to v tvojej rodine? Možno sa ti tieto slová vyslovujú ťažko. Ale je v tvojej moci naučiť sa ich. Tvojím cvičiskom môže byť tvoja terajšia rodina. Môžeš to začať skúšať. Ak ti to ide ťažko, povedz to Bohu a pozvi ho do tejto ťažkosti.

Sebaláska ako zničujúce klamstvo. Čo je sebaláska? Aký je rozdiel medzi láskou a sebaláskou? Jedno je chcieť dobro druhého a druhé chcieť dobro sebe. To prvé hlásal Ježiš. Preto manželstvo je pre nás cestou k dozrievaniu.

 Sex je znakom úplnej manželskej lásky. Muž darúva svoju mužskosť a žena ženskosť. Dar sa dáva úplne a navždy. Sex na skúšku popiera v sebe podstatu lásky ako daru. Preto sex má svoje miesto vo vzťahu. Je akoby „šľahačka na torte“. Sex mimo manželstva ničí lásku aj ľudskú podstatu a dôstojnosť. Čo podľa teba znamená úplná sebadarujúca láska? Kedy je správny čas na sex?

Čo je pre teba manželstvo - prežitok? Sebazničujúci ideál? Alebo cesta k svätosti, k plnosti radosti? Sviatostné manželstvo znamená, že manželia si do svojho vzťahu púšťajú Boha. Ten je pre nich zdrojom sily a milosti, ktorú potrebujú obaja pre spoločný vzťah. Kresťania nemilujú ináč ako ostatní ľudia, len sviatostným manželstvom dostávajú silu a nadprirodzenú Božiu pomoc*.*

Ako Boh zmýšľa o láske? Aké sú znaky pravej manželskej lásky? Hlboké priateľstvo je základom opravdivej lásky. Prečítaj si text 1Kor 13, 4-13. Hovorí o tom aká je láska. Je niektorá vlastnosť pravej lásky pre teba ťažká? V čom vidíš jej ťažkosť? Ktorá vlastnosť sa ti páči? Ktorú by si chcel? Je ich viac? Napíš ich.

K úplnému sebadarovaniu manželov patrí aj darovanie sa v plodnosti. (Plodnosť ženy je cyklická – plodnosť závisí od dňa v ktorom sa žena v rámci menštruačného cyklu nachádza. Plodnosť muža je trvalá.) Ak svoju plodnosť tlmia manželia umelými prostriedkami, ich sexuálne objatie už nie je úplným sebadarovaním sa. Preto je Cirkev proti antikoncepcii, ktorá navyše aj môže zničiť počatý život. Ako žiť plodnosť a nepoužívať antikoncepciu? Prirodzeným plánovaním rodičovstva. Počul si už o takýchto tomto spôsobe regulácie počatia?

 **Aktivita:**

* budem si všímať svoje správanie sa k druhým. Chcem viac dobro druhého alebo dobro svoje? Žijem teda viac lásku, či sebalásku?

**Modlitba** za správny výber životného partnera:

Nebeský Otec, stretol /-la/som človeka, ktorý ma potešuje svojou prítomnosťou. Je to ten, ktorého si mi určil do manželstva? Pomôž mi správne sa rozhodnúť. Daj, aby som sa nezameral /-la/ len na vonkajší výzor, na krásu tela, ale aby som pozoroval /-la/ skutočné hodnoty človeka. Ty vieš, že Ti chcem verne slúžiť, daj mi vybrať si toho /tú/, ktorý /-rá/ má v tom podporí a spolu so mnou bude plniť Tvoju vôľu. Vieš, že moje srdce je hladné po láske a potrebuje sa o niekoho oprieť. Nakloň srdce človeka, ktorého si mi vybral, aby odpovedalo na moju samotu a mohlo ma milovať čistou a úprimnou láskou. Požehnávaj Pane našu lásku. Amen.

**Chýbajúce slová:** 1.milovať; 2. muž, žena, telo; 3. seba, muža; 4. rozhodnutie; 5. znakom; 6. úplnej; 7. Cirkvou;